CELEX: 
Language: ga
Date: 2021-09-28 00:00:00
Title: RIALACHÁN TARMLIGTHE (AE) …/... ÓN gCOIMISIÚN lena bhforlíontar Rialachán (AE) 2021/241 ó Pharlaimint na hEorpa agus ón gComhairle lena mbunaítear an tSaoráid Téarnaimh agus Athléimneachta trí mhodheolaíocht a shainiú chun caiteachas sóisialta a thuairisciú

MEABHRÁN MÍNIÚCHÁIN
            
            
               1.COMHTHÉACS AN GHNÍMH THARMLIGTHE
            
            
               1.1. Cúlra ginearálta agus cuspóir 
            
            
               Is mór an tionchar atá imeartha ag ráig phaindéim COVID-19 ar gheilleagar agus sochaí an Aontais Eorpaigh. I ngeall ar ghéarchéim an choróinvíris, cuireadh stad leis an dul chun cinn dearfach a bhí déanta le sé bliana anuas i leith na fostaíochta. Ba 72.4 % an ráta fostaíochta sa tríú ráithe de 2020, agus tá slite beatha agus deiseanna fostaíochta go leor de mhuintir na hEorpa curtha i mbaol. De bhrí go bhféadfadh sé nach mbeadh earnálacha áirithe den gheilleagar in ann téarnamh ón ngéarchéim, d’fhéadfadh ardú teacht ar an dífhostaíocht agus ar neamhghníomhaíocht san fhadtéarma, rud a d’fhéadfadh díobháil fhadtéarmach a dhéanamh do na daoine lena mbaineann agus don gheilleagar ina iomláine, agus chaillfí scileanna dá bharr freisin. Tá baol na díobhála fadtéarmaí substaintiúil go háirithe maidir leis na glúine níos óga. Cé gurbh fhéidir tionchar na ndeacrachtaí geilleagracha agus sóisialta a mhaolú beagán trí fhad a chur leis an oideachas i dtréimhsí eile cúlaithe eacnamaíochta, chuir géarchéim COVID-19 isteach ar fhorbairt scileanna freisin de bharr dhúnadh na scoileanna agus an athraithe fhorleathain go teagasc ar líne. Ina theannta sin, is í earnáil an chúraim shóisialta agus na sláinte atá i mbrollach na géarchéime agus tá an baol ann go n‑imreofar drochthionchar fós orthu amach anseo. Cé gur maolaíodh éifeachtaí láithreacha na géarchéime le bearta gearrthéarmacha a cuireadh i bhfeidhm ar an leibhéal náisiúnta agus ar leibhéal an Aontais, beidh gá le hinfheistíochtaí ollmhóra agus athchóirithe sa mheántéarma go dtí an fadtéarma chun téarnamh ón ngéarchéim agus chun Eoraip níos inbhuanaithe, níos athléimní agus níos cothroime a thógáil do na glúine atá le teacht. Chun aghaidh a thabhairt ar an dúshlán sin, ghlac an tAontas Eorpach Plean Téarnaimh don Eoraip i mí na Nollag 2020, ina bhfuil creat airgeadais ilbhliantúil atreisithe don tréimhse 2021-2027, agus pacáiste téarnaimh nua ar a dtugtar Next Generation EU. Le chéile, leis na hionstraimí sin, cuirfear EUR 1.85 trilliún (i bpraghsanna 2018) ar fáil chun tacú leis na mBallstáit ina n‑iarrachtaí chun aghaidh a thabhairt ar an ngéarchéim, chun borradh a chur faoi gheilleagar an Aontais agus é a chur i dtreo conair níos inbhuanaithe agus níos athléimní. 
            
            
               Glacadh Rialachán (AE) 2021/241 ó Pharlaimint na hEorpa agus ón gComhairle
                  1
                lena mbunaítear an tSaoráid Téarnaimh agus Athléimneachta (an ‘Rialachán RRF’) i mí Feabhra 2021 arb é an clár is mó faoi Next Generation EU. Agus buiséad EUR 672.5 billiún ag gabháil leis, a dháilfear i bhfoirm tacaíochta airgeadais neamh-inaisíoctha agus iasachtaí, tacóidh an tSaoráid Téarnaimh agus Athléimneachta (‘an tSaoráid’) le hinfheistíochtaí mórscála poiblí agus le hathchóirithe arna ndéanamh ag na Ballstáít chun téarnamh ó ghéarchéim COVID-19 agus chun comhtháthú eacnamaíoch, sóisialta agus críochach an Aontais a chur chun cinn. Cuspóir lárnach ag an tSaoráid is ea tionchar sóisialta agus eacnamaíoch na géarchéime, go háirithe ar mhná, leanaí agus an óige, a mhaolú. 
            
            
               Chuige sin, leis an tSaoráid seo tacófar, go háirithe, leis na Ballstáit na bearta a chur chun feidhme i gcomhréir le tionscnaimh AE sa réimse fostaíochta agus sóisialta, go háirithe an Moladh maidir le tacaíocht ghníomhach éifeachtach don fhostaíocht tar éis ghéarchéim COVID-19 (EASE)
                  2
               , an Teachtaireacht ar Thacaíocht Fostaíochta don Aos Óg
                  3
                agus an Moladh maidir le Nasc chuig Poist – An Ráthaíocht don Aos Óg a Neartú
                  4
               , an Moladh maidir leis an ngairmoideachas agus leis an ngairmoiliúint (VET) ar mhaithe leis an iomaíochas inbhuanaithe, an chothroime shóisialta, agus an athléimneacht
                  5
               , an Moladh maidir leis an Ráthaíocht Eorpach don Leanbh a bhunú
                  6
               , an Straitéis um Chearta Daoine faoi Mhíchumas 2021-2030
                  7
               , an Clár Oibre Scileanna don Eoraip don iomaíochas inbhuanaithe, don chothroime shóisialta agus don athléimneacht
                  8
               , an Limistéar Eorpach Oideachais
                  9
                agus an Plean Gníomhaíochta don Oideachas Digiteach
                  10
               , Plean Gníomhaíochta an Aontais maidir le Frithchiníochas 2020-2025
                  11
               , creat straitéiseach an Aontais Eorpaigh maidir le comhionannas, cuimsiú agus rannpháirtíocht na Romach
                  12
               , an Straitéis um Chomhionannas Inscne 2020-2025
                  13
               , an Straitéis um Chomhionannas LGBTIQ 2020-2025
                  14
               , an teachtaireacht maidir le hAontas Sláinte de chuid na hEorpa a chur ar bun
                  15
               , an Straitéis Chógaisíochta don Eoraip
                  16
               , agus Plean na hEorpa chun an Ailse a Chomhrac
                  17
               . Ar an gcaoi sin, rannchuideofar léi freisin le príomhspriocanna an Aontais do 2030 maidir le fostaíocht, scileanna agus bochtaineacht a ghnóthú, spriocanna ar chuir ceannairí an Aontais fáilte rompu ag an gCruinniú Mullaigh Sóisialta in Porto i mí na Bealtaine 2021 agus ag an gComhairle Eorpach i mí an Mheithimh 2021.
            
            
               Leis an tSaoráid, tacófar le hathchóirithe agus le hinfheistíochtaí arna gcur chun cinn ag na Ballstáit ina bpleananna téarnaimh agus athléimneachta faoi gach colún
                  18
                den Rialachán RRF. Le roinnt de na hathchóirithe agus infheistíochtaí sin, rannchuideofar le Colún Eorpach na gCeart Sóisialta agus gach prionsabal de a chur chun feidhme. Áirítear air sin go háirithe infheistíochtaí i gcaipiteal daonna, mar shampla trí uas-sciliú, athsciliú agus athcháiliú an luchta saothair. D’fhéadfadh sé go n‑áireofaí leis seo athchóirithe a bhfuil sé mar aidhm acu éifeachtacht chláir lánpháirtithe do dhaoine dífhostaithe a fheabhsú. Leis an tSaoráid tacófar freisin le hathchóirithe agus le hinfheistíochtaí a bhfuil sé mar aidhm acu an comhtháthú agus an cóineasú sóisialta agus críochach laistigh den Aontas a neartú. Ar deireadh, tá sé mar aidhm ag an tSaoráid a áirithiú nach ndéanfaidh an ghéarchéim difear buan don chéad ghlúin eile d’Eorpaigh. Dá bhrí sin, tacófar léi le hathchóirithe agus le hinfheistíochtaí a bhfuil sé mar aidhm acu rochtain agus deiseanna do leanaí agus don óige maidir leis an oideachas, an tsláinte, cothú, poist agus tithíocht a fheabhsú. Léirítear na tosaíochtaí sin i dtrí cinn de na de na sé cholún de raon feidhme na Saoráide a leagtar amach in Airteagal 3 den Rialachán RRF, eadhon: comhtháthú sóisialta agus críochach; sláinte, agus athléimneacht eacnamaíoch, shóisialta agus institiúideach; agus beartais don chéad ghlúin eile, do leanaí agus don óige. 
            
            
               Chun a áirithiú go ndéanfar tuairisciú leormhaith maidir le cur chun feidhme beart a bhfuil gné shóisialta ag baint leo, le hAirteagal 29(4) tugtar de chumhacht don Choimisiún modheolaíocht a ghlacadh maidir le tuairisciú a dhéanamh ar chaiteachas sóisialta, lena n‑áirítear i dtaca le leanaí agus an óige. An mhodheolaíocht chun tuairisciú a dhéanamh ar chaiteachas sóisialta, lena n‑áirítear caiteachas i dtaca le leanaí agus an óige, is é an cuspóir atá léi faisnéis shintéiseach ar an gcaiteachas sóisialta faoin tSaoráid a sholáthar ar bhealach trédhearcach agus cuntasach. 
            
            
               Maidir leis an gcaiteachas sóisialta, measadh go raibh gá le tuairisciú sonrach lena ndírítear ar an gcomhionannas inscne, i bhfianaise na béime a leagtar ar an ábhar sin sa Rialachán RRF. 
            
            
               Maidir le gach athchóiriú agus infheistíocht a áirítear sna pleananna agus a bhfuil príomhghné shóisialta ag baint leis, déanfar é a cheangal le ceann amháin de na naoi gcinn de ‘réimsí beartais’ sóisialta a leagtar amach san Iarscríbhinn a ghabhann leis an Rialachán seo. Comhiomlánófar na réimsí beartais shóisialta i gceithre chatagóir shóisialta níos leithne, eadhon: i) fostaíocht agus scileanna, ii) oideachas, iii) sláinte agus cúram fadtéarmach agus iv) beartais shóisialta. Ina theannta sin, clibeálfar gach beart de chineál sóisialta lena ndírítear ar leanaí agus an óige, agus ar an gcomhionannas inscne, rud a éascóidh tuairisciú sonrach ar chaiteachas RRF atá dírithe ar leanaí agus an óige agus ar an gcomhionannas inscne. 
            
            
               Sa Rialachán Tarmligthe seo, leagtar amach an mhodheolaíocht chun tuairisciú a dhéanamh ar chaiteachas sóisialta, lena n‑áirítear caiteachas i dtaca le leanaí agus an óige, agus i dtaca le comhionannas inscne, i bpleananna téarnaimh agus athléimneachta na mBallstát.
            
            
               2.COMHAIRLIÚCHÁIN ROIMH GHLACADH AN GHNÍMH
            
            
               I gcomhréir le Comhthuiscint 2016 idir Parlaimint na hEorpa, an Chomhairle agus an Coimisiún, chuaigh an Coimisiún i gcomhairle le saineolaithe na mBallstát maidir leis an Rialachán Tarmligthe seo ag dhá chruinniú ar an 28 Bealtaine 2021 agus ar an 14 Iúil 2021. Ghlac ionadaithe ó Pharlaimint na hEorpa agus ón gComhairle páirt sna cruinnithe mar bhreathnóirí. Ba dhíol sásaimh do shaineolaithe na mBallstát an mhodheolaíocht atá beartaithe agus rinne siad roinnt moltaí teicniúla agus iarratais ar shoiléiriú ina leith. Go háirithe, d’fhiosraigh siad faoin bpróiseas chun na Ballstát a choinneáil ar an eolas nuair a chuirfidh an Coimisiún an mhodheolaíocht, a leagtar amach sa Rialachán Tarmligthe seo, i bhfeidhm chun an caiteachas sóisialta faoin tSaoráid a thuairisciú. 
            
            
               I gcomhréir le Treoirlínte an Choimisiúin Eorpaigh maidir le Rialáil níos Fearr, foilsíodh an Rialachán Tarmligthe le haghaidh aiseolais ar feadh ceithre seachtaine idir an 28 Iúil 2021 agus an 25 Lúnasa 2021. Sheol sé cinn de pháirtí leasmhara, a bhformhór acu eagraíochtaí neamhrialtasacha atá gníomhach sa réimse beartas sóisialta, a n‑aiseolas. Le formhór na mbarúlacha, díríodh ar na 9 réimse beartais a sainaithníodh chun beartais na bpleananna téarnaimh agus athléimneachta a bhaineann le caiteachas sóisialta a chlibeáil. Leis na barúlacha seo, moladh go ndéanfaí tuilleadh mionchoigeartaithe ar na réimsí beartais, agus le cuid acu iarradh tuilleadh clibeála maidir le spriocghrúpaí sonracha freisin.
            
            
               3.EILIMINTÍ DLÍ AN GHNÍMH THARMLIGTHE
            
            
               Foráiltear don cheart chun Gníomhartha Tarmligthe a ghlacadh in Airteagal 29(4), pointe (b) agus Airteagal 30(2) de Rialachán 2021/241.
            
            
               Le hAirteagal 1, leagtar síos an mhodheolaíocht chun tuairisciú a dhéanamh ar chaiteachas sóisialta. Sonraítear an mhodheolaíocht sin tuilleadh san Iarscríbhinn a ghabhann leis an Rialachán Tarmligthe seo.
            
            
               Le hAirteagal 2 sonraítear dáta theacht i bhfeidhm an Rialacháin Tharmligthe seo.
            
            
               RIALACHÁN TARMLIGTHE (AE) …/... ÓN gCOIMISIÚN
            
         
         
            
               an 28.9.2021
            
            
               lena bhforlíontar Rialachán (AE) 2021/241 ó Pharlaimint na hEorpa agus ón gComhairle lena mbunaítear an tSaoráid Téarnaimh agus Athléimneachta trí mhodheolaíocht a shainiú chun caiteachas sóisialta a thuairisciú
            
            
               TÁ AN COIMISIÚN EORPACH,
            
            
               Ag féachaint don Chonradh ar Fheidhmiú an Aontais Eorpaigh,
            
            
               Ag féachaint do Rialachán (AE) 2021/241 ó Pharlaimint na hEorpa agus ón gComhairle lena mbunaítear an tSaoráid Téarnaimh agus Athléimneachta
                  19
               , go háirithe Airteagail 29(4), pointe (b) agus 33 de,
            
            
               De bharr an mhéid seo a leanas:
            
            
               (1)Is é is aidhm don tSaoráid Téarnaimh agus Athléimneachta (‘an tSaoráid’) tacaíocht airgeadais éifeachtach shuntasach a sholáthar chun dlús a chur le cur chun feidhme athchóirithe inbhuanaithe agus infheistíochtaí poiblí gaolmhara sna Ballstáit. Is ionstraim thiomnaithe í an tSaoráid atá ceaptha dul i ngleic le héifeachtaí agus iarmhairtí díobhálacha sóisialta agus eacnamaíocha ghéarchéim COVID-19 san Aontas. 
            
            
               (2)Leis an tSaoráid, tacaítear le téarnamh eacnamaíoch agus sóisialta agus rannchuidítear léi, i measc nithe eile, leis an mbochtaineacht agus an neamhionannas a chomhrac, le dul i ngleic leis an dífhostaíocht, le poist ardcháilíochta agus sheasmhacha a chruthú, agus le feabhas a chur ar bheartais don chéad ghlúin eile, lena n‑áirítear beartais i dtaca le hoideachas agus oiliúint. 
            
            
               (3)Leis an tSaoráid, tacófar, go háirithe, leis na mBallstáit na bearta a chur chun feidhme i gcomhréir le tionscnaimh Cholún Eorpach na gCeart Sóisialta agus an Aontais sa réimse fostaíochta, oideachais, sláinte agus sóisialta, go háirithe Plean Gníomhaíochta Cholún Eorpach na gCeart Sóisialta
                  20
               agus an Moladh maidir le tacaíocht ghníomhach éifeachtach don fhostaíocht tar éis ghéarchéim COVID-19 (EASE)
                  21
               , an Teachtaireacht ar Thacaíocht Fostaíochta don Aos Óg
                  22
                agus an Moladh maidir le Nasc chuig Poist – An Ráthaíocht don Aos Óg a Neartú
                  23
               , an Moladh maidir leis an ngairmoideachas agus leis an ngairmoiliúint (VET) ar mhaithe leis an iomaíochas inbhuanaithe, an chothroime shóisialta, agus an athléimneacht
                  24
               , an Moladh maidir leis an Ráthaíocht Eorpach don Leanbh a bhunú
                  25
               , an Straitéis um Chearta Daoine faoi Mhíchumas 2021-2030
                  26
               , an Clár Oibre Scileanna don Eoraip don iomaíochas inbhuanaithe, don chothroime shóisialta agus don athléimneacht
                  27
               , an Limistéar Eorpach Oideachais
                  28
                agus an Plean Gníomhaíochta don Oideachas Digiteach
                  29
               , Plean Gníomhaíochta an Aontais maidir le Frithchiníochas 2020-2025
                  30
               , creat straitéiseach an Aontais Eorpaigh maidir le comhionannas, cuimsiú agus rannpháirtíocht na Romach
                  31
               , an Straitéis um Chomhionannas Inscne 2020-2025
                  32
               , an Straitéis um Chomhionannas LGBTIQ 2020-2025
                  33
               , an teachtaireacht maidir le hAontas Sláinte de chuid na hEorpa a chur ar bun
                  34
               , an Straitéis Chógaisíochta don Eoraip
                  35
               , agus Plean na hEorpa chun an Ailse a Chomhrac
                  36
               .
            
            
               (4)Sa chomhthéacs sin, tá sé tábhachtach go mbeifí in ann tuairisciú a dhéanamh ar na hathchóirithe agus ar na hinfheistíochtaí, arna maoiniú ag an tSaoráid, a bhfuil gné shóisialta ag baint leo. De bhun Airteagal 29(4), pointe (b) de Rialachán (AE) 2021/241, sainmhíneoidh an Coimisiún modheolaíocht chun tuairisciú a dhéanamh ar chaiteachas sóisialta, lena n‑áirítear caiteachas i dtaca le leanaí agus an óige, faoin tSaoráid. 
            
            
               (5)De bhun Airteagal 31(3), pointe (c) de Rialachán (AE) 2021/241, ba cheart go n‑áireofaí sa tuarascáil bhliantúil ón gCoimisiún chuig Parlaimint na hEorpa agus chuig an gComhairle faisnéis ar chaiteachas arna maoiniú ag an tSaoráid faoi na sé colúin dá dtagraítear in Airteagal 3 di, lena gcuimsítear caiteachas sóisialta, lena n‑áirítear caiteachas i dtaca le leanaí agus an óige.
            
            
               (6)Ba cheart dhá chéim a bheith sa mhodheolaíocht: ar an gcéad dul síos, maidir le gach athchóiriú agus infheistíocht, a bhfuil príomhghné shóisialta ag baint leis agus a áirítear i bplean téarnaimh agus athléimneachta Ballstáit, ba cheart don Choimisiún é a cheangal, i gcomhairle leis an mBallstát sin i gcás inar gá, le ceann amháin de na naoi gcinn de réimsí beartais shóisialta a chuimsítear faoi cheithre chatagóir shóisialta níos leithne a leagtar amach san Iarscríbhinn; ar an dara dul síos, ba cheart clibeáil a dhéanamh ar gach beart de chineál sóisialta lena ndírítear ar leanaí agus an óige, agus ar an gcomhionannas inscne freisin, de bhrí go leagtar béim ar chomhionannas inscne i Rialachán (AE) 2021/241, rud a éascóidh tuairisciú sonrach ar chaiteachas atá dírithe ar leanaí agus an óige agus ar an gcomhionannas inscne chomh maith.
            
            
               (7)De bhrí gur cheart don mhodheolaíocht chaiteachais phoiblí a bheith ag feidhmiú faoi 31 Nollaig 2021 agus ionas go bhféadfar na bearta dá bhforáiltear sa Rialachán seo a chur i bhfeidhm go pras, ba cheart don Rialachán seo teacht i bhfeidhm an lá tar éis lá a fhoilsithe in Iris Oifigiúil an Aontais Eorpaigh. 
            
            
            
               TAR ÉIS AN RIALACHÁN SEO A GHLACADH:
            
            
               Airteagal 1 
               Sainmhíniú ar an Modheolaíocht
            
            
               1.Maidir le caiteachas sóisialta faoin tSaoráid, lena n‑áirítear caiteachas i dtaca le leanaí agus an óige, agus i dtaca le comhionannas inscne, bunófar an mhodheolaíocht chun tuairisciú a dhéanamh ar an gcaiteachas sin ar an gcaiteachas measta arna sholáthar sna pleananna formheasta téarnaimh agus athléimneachta agus ar na céimeanna a leagtar amach i míreanna 2, 3 agus 4. 
            
            
               2.Ceanglófar athchóirithe agus infheistíochtaí lena mbaineann príomhghné shóisialta le ceann amháin de na naoi gcinn de réimsí beartais shóisialta a leagtar amach san Iarscríbhinn. Nascfar gach réimse beartais shóisialta le catagóir shóisialta níos leithne. Ní fhéadfar athchóiriú nó infheistíocht a cheangal ach le réimse beartais shóisialta amháin, agus dá bhrí sin ní fhéadfar é a cheangal ach le catagóir shóisialta amháin.
            
            
               3.Clibeálfar gach beart de chineál sóisialta lena ndírítear ar leanaí agus an óige, rud a éascóidh tuairisciú sonrach ina dhiaidh sin ar chaiteachas faoin tSaoráid ar leanaí agus an óige.
            
            
               4.Clibeálfar gach beart de chineál sóisialta lena ndírítear ar chomhionannas inscne, rud a éascóidh tuairisciú sonrach ina dhiaidh sin ar chaiteachas faoin tSaoráid ar chomhionannas inscne.
            
         
         
            
               5.Maidir leis na réimsí beartais shóisialta agus na catagóir shóisialta, agus na clibeanna chun sainaithint a dhéanamh ar bhearta de chineál sóisialta lena ndírítear ar leanaí agus an óige agus ar an gcomhionannas inscne, dá dtagraítear i míreanna 2, 3 agus 4, is iad sin na cinn a leagtar amach san Iarscríbhinn.
            
            
               6.Bainfidh an Coimisiún úsáid as an modheolaíocht sin sa tuarascáil bhliantúil dá dtagraítear in Airteagal 31(3) de Rialachán (AE) 2021/241 chun faisnéis a sholáthar ar an gcaiteachas sóisialta, lena n‑áirítear i dtaca le leanaí agus an óige, agus i dtaca le comhionannas inscne, arna maoiniú ag an tSaoráid. 
            
            
               Airteagal 2 
               Teacht i bhfeidhm
            
            
               Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.
            
            
               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            
            
               Arna dhéanamh sa Bhruiséil, 28.9.2021
            
            
               
                     Thar ceann an Choimisiúin
               
               
                     An tUachtarán
                     Ursula VON DER LEYEN
               
            
         
         
            
                  
                     (1)
                  
                        Rialachán (AE) 2021/241 ó Pharlaimint na hEorpa agus ón gComhairle an 12 Feabhra 2021 lena mbunaítear an tSaoráid Téarnaimh agus Athléimneachta (IO L57/17, 18.2.2021, lch. 17)
               
               
                  
                     (2)
                  
                        Commission Recommendation (EU) 2021/402 of 4 March 2021 on an effective active support to employment following the COVID-19 crisis [Moladh ón gCoimisiún (AE) 2021/402 an 4 Márta 2021 maidir le tacaíocht ghníomhach éifeachtach don fhostaíocht tar éis ghéarchéim COVID-19](C(2021)1372 final)
               
               
                  
                     (3)
                  
                        Communication from the Commission to the European Parliament, the Council, the European Economic and Social Committee and the Committee of the Regions: [Teachtaireacht ón gCoimisiún chuig Parlaimint na hEorpa, chuig an gComhairle, chuig Coiste Eacnamaíoch agus Sóisialta na hEorpa agus chuig Coiste na Réigiún:] Youth Employment Support, a Bridge to Jobs for the Next Generation [Ag Tacú leis an bhFostaíocht do Dhaoine Óga: Nasc leis an bhFostaíocht don Chéad Ghlúin Eile ] (COM(2020) 276 final, 1.7.2020)
               
               
                  
                     (4)
                  
                        Council Recommendation of 30 October 2020 on A Bridge to Jobs – Reinforcing the Youth Guarantee and replacing the Council Recommendation of 22 April 2013 on establishing a Youth Guarantee [Moladh ón gComhairle an 30 Deireadh Fómhair 2020 maidir le Nasc chuig Poist – An Ráthaíocht don Aos Óg a Neartú a ghabhann ionad ar Mholadh ón gComhairle an 22 Aibreán 2013 maidir le Ráthaíocht don Aos Óg a bhunú] (2020/C 372/01)
               
               
                  
                     (5)
                  
                        Council Recommendation of 24 November 2020 on vocational education and training (VET) for sustainable competitiveness, social fairness and resilience [Moladh ón gComhairle an 24 Samhain 2020 maidir leis an ngairmoideachas agus leis an ngairmoiliúint (VET)ar mhaithe leis an iomaíochas inbhuanaithe, an chothroime shóisialta, agus an athléimneacht] (2020/C 417/01, 2.12.2020)
               
               
                  
                     (6)
                  
                        Atá le glacadh ag an gComhairle (COM(2021) 137 final, 24.3.2021)
               
               
                  
                     (7)
                  
                        (COM(2021) 101 final, 3.3.2021)
               
               
                  
                     (8)
                  
                        (COM(2020) 274 final, 1.7.2020) 
               
               
                  
                     (9)
                  
                        Council Resolution on a strategic framework for European cooperation in education and training towards the European Education Area and beyond [Rún ón gComhairle maidir le creat straitéiseach le haghaidh comhar Eorpach san oideachas agus san oiliúint i dtreo an Limistéir Eorpaigh Oideachais agus níos faide anonn] (2021-2030) (2021/C 66/01)
               
               
                  
                     (10)
                  
                        (COM(2020) 624 final, 30.9.2020) 
               
               
                  
                     (11)
                  
                        (COM(2020) 565 final, 18.9.2020)
               
               
                  
                     (12)
                  
                        (COM(2020) 620 final, 7.10.2020)
               
               
                  
                     (13)
                  
                        (COM(2020) 152 final, 5.3.2020)
               
               
                  
                     (14)
                  
                        (COM(2020) 698 final, 12.11.2020)
               
               
                  
                     (15)
                  
                        (COM(2020) 724 final, 11.11.2020)
               
               
                  
                     (16)
                  
                        (COM/2020) 761 final, 25.11.2020)
               
               
                  
                     (17)
                  
                        (COM(2021) 44 final, 3.2.2021)
               
               
                  
                     (18)
                  
                        I gcomhréir le hAirteagal 3 de Rialachán (AE) 2021/241, tá struchtúr raon feidhme na Saoráide bunaithe ar shé cholún: an t‑aistriú glas; an claochlú digiteach; fás cliste, inbhuanaithe agus cuimsitheach, lena n‑áirítear comhtháthú eacnamaíoch, poist, táirgiúlacht, iomaíochas, taighde, forbairt agus nuálaíocht, agus margadh inmheánach dea-fheidhmiúil le FBManna láidre; comhtháthú sóisialta agus críochach; sláinte, agus athléimneacht eacnamaíoch, shóisialta agus institiúideach, a bhfuil mar aidhm leis, inter alia, acmhainneacht freagartha géarchéime a mhéadú; agus beartais don chéad ghlúin eile, do leanaí agus don óige, amhail an t‑oideachas agus scileanna.
               
               
                  
                     (19)
                  
                        Rialachán (AE) 2021/241 ó Pharlaimint na hEorpa agus ón gComhairle an 12 Feabhra 2021 lena mbunaítear an tSaoráid Téarnaimh agus Athléimneachta (IO L 57, 18.2.2021, lch. 17). 
               
               
                  
                     (20)
                  
                        (COM/2021/102 final, 4.3.2021)
               
               
                  
                     (21)
                  
                        Commission Recommendation (EU) 2021/402 of 4 March 2021 on an effective active support to employment following the COVID-19 crisis [Moladh ón gCoimisiún (AE) 2021/402 an 4 Márta 2021 maidir le tacaíocht ghníomhach éifeachtach don fhostaíocht tar éis ghéarchéim COVID-19](C(2021)1372 final)
               
               
                  
                     (22)
                  
                        Communication from the Commission to the European Parliament, the Council, the European Economic and Social Committee and the Committee of the Regions: [Teachtaireacht ón gCoimisiún chuig Parlaimint na hEorpa, chuig an gComhairle, chuig Coiste Eacnamaíoch agus Sóisialta na hEorpa agus chuig Coiste na Réigiún:] Youth Employment Support, a Bridge to Jobs for the Next Generation [Ag Tacú leis an bhFostaíocht do Dhaoine Óga: Nasc leis an bhFostaíocht don Chéad Ghlúin Eile] (COM(2020) 276 final, 1.7.2020)
               
               
                  
                     (23)
                  
                        Council Recommendation of 30 October 2020 on A Bridge to Jobs – Reinforcing the Youth Guarantee and replacing the Council Recommendation of 22 April 2013 on establishing a Youth Guarantee [Moladh ón gComhairle an 30 Deireadh Fómhair 2020 maidir le Nasc chuig Poist – An Ráthaíocht don Aos Óg a Neartú a ghabhann ionad ar Mholadh ón gComhairle an 22 Aibreán 2013 maidir le Ráthaíocht don Aos Óg a bhunú] (2020/C 372/01)
               
               
                  
                     (24)
                  
                        Council Recommendation of 24 November 2020 on vocational education and training (VET) for sustainable competitiveness, social fairness and resilience [Moladh ón gComhairle an 24 Samhain 2020 maidir leis an ngairmoideachas agus leis an ngairmoiliúint (VET) ar mhaithe leis an iomaíochas inbhuanaithe, an chothroime shóisialta, agus an athléimneacht] (2020/C 417/01, 2.12.2020)
               
               
                  
                     (25)
                  
                        Atá le glacadh ag an gComhairle (COM(2021) 137 final, 24.3.2021)
               
               
                  
                     (26)
                  
                        (COM(2021) 101 final, 3.3.2021)
               
               
                  
                     (27)
                  
                        (COM(2020) 274 final, 1.7.2020) 
               
               
                  
                     (28)
                  
                        Council Resolution on a strategic framework for European cooperation in education and training towards the European Education Area and beyond [Rún ón gComhairle maidir le creat straitéiseach le haghaidh comhar Eorpach san oideachas agus san oiliúint i dtreo an Limistéir Eorpaigh Oideachais agus níos faide anonn] (2021-2030) (2021/C 66/01)
               
               
                  
                     (29)
                  
                        (COM(2020) 624 final, 30.9.2020)
               
               
                  
                     (30)
                  
                        (COM(2020) 565 final, 18.9.2020)
               
               
                  
                     (31)
                  
                        (COM(2020) 620 final, 7.10.2020)
               
               
                  
                     (32)
                  
                        (COM(2020) 152 final, 5.3.2020)
               
               
                  
                     (33)
                  
                        (COM(2020) 698 final, 12.11.2020)
               
               
                  
                     (34)
                  
                        (COM(2020) 724 final, 11.11.2020)
               
               
                  
                     (35)
                  
                        (COM/2020) 761 final, 25.11.2020)
               
               
                  
                     (36)
                  
                        (COM(2021) 44 final, 3.2.2021)
               
            
      
    ---documentbreak--- 
      
         
         
            
               IARSCRÍBHINN
               Modheolaíocht chun tuairisciú a dhéanamh ar chaiteachas sóisialta, lena n-áirítear caiteachas i dtaca le leanaí agus an óige, agus i dtaca le comhionannas inscne
            
            
               1. Sannfaidh an Coimisiún gach beart lena mbaineann príomhghné shóisialta go heisiach do réimse amháin de na naoi gcinn a leanas a bhaineann le beartas sóisialta: 
            
            
                     
                        Naoi réimse beartais laistigh de na ceithre phríomhchatagóir shóisialta
                     
                  
               
                     
                        Catagóir Shóisialta: Fostaíocht agus Scileanna
                     
                  
               
                     
                        1. Foghlaim Aosach, lena n‑áirítear an gairmoideachas agus an ghairmoiliúint; aithint agus bailíochtú scileanna
                     
                  
               
                     
                        2. Tacaíocht fostaíochta agus cruthú post, lena n‑áirítear dreasachtaí earcaíochta, dreasachtaí le haghaidh aistriú gairmiúil agus tacaíocht don fhéinfhostaíocht
                     
                  
               
                     
                        3. Nuachóiriú institiúidí margaidh saothair, lena n‑áirítear bonneagar, seirbhísí fostaíochta agus réamhaisnéis scileanna agus cigireachtaí saothair; cosaint agus eagrú fostaíochta; idirphlé sóisialta agus sásraí socraithe pá; oiriúnú ionad oibre 
                     
                  
               
                     
                        Catagóir Shóisialta: Oideachas agus cúram leanaí
                     
                  
               
                     
                        4. Oideachas agus cúram na luathóige: inrochtaineacht, inacmhainneacht, caighdeán agus cuimsitheacht, lena n‑áirítear digitiú agus bonneagar 
                     
                  
               
                     
                        5. Oideachas ginearálta, gairmoideachas agus ardoideachas: inrochtaineacht, inacmhainneacht, caighdeán agus cuimsitheacht, lena n‑áirítear digitiú agus bonneagar
                     
                  
               
                     
                        Catagóir Shóisialta: Cúram sláinte agus cúram fadtéarmach
                     
                  
               
                     
                        6. Cúram Sláinte: athléimneacht, inbhuanaitheacht, leorgacht, infhaighteacht, inacmhainneacht agus caighdeán, lena n‑áirítear digitiú agus bonneagar
                     
                  
               
                     
                        7. Cúram fadtéarmach: athléimneacht, inbhuanaitheacht, leorgacht, infhaighteacht, inacmhainneacht agus caighdeán, lena n‑áirítear digitiú agus bonneagar
                     
                  
               
                     
                        Catagóir Shóisialta: Beartais Shóisialta
                     
                  
               
                     
                        8. Tithíocht shóisialta agus bonneagar sóisialta eile 
                     
                  
               
                     
                        9. Cosaint shóisialta, lena n‑áirítear seirbhísí sóisialta agus comhtháthú grúpaí leochaileacha
                     
                  
               
            
               2. Maidir le gach beart de chineál sóisialta lena ndírítear ar leanaí agus an óige, sannfaidh an Coimisiún clib le haghaidh tuairisciú sonrach ar chaiteachas faoin tSaoráid ar leanaí agus an óige.
            
            
               3. Maidir le gach beart de chineál sóisialta lena ndírítear ar chomhionannas inscne, sannfaidh an Coimisiún clib le haghaidh tuairisciú sonrach ar chaiteachas faoin tSaoráid ar chomhionannas inscne.